钦定古今图书集成/明伦汇编/闺媛典/第023卷 > 太任
## 钦定古今图书集成/明伦汇编/闺媛典/第023卷 > 太任

按《诗·大雅·大明》：“挚仲氏任。自彼殷商，来嫁于周，曰嫔
于京。乃及王季，维德之行。太任有身，生此文王。”
按《诗大雅·思齐》：“思齐太任，文王之母。思媚周姜，京室
之妇。”

按刘向《列女传》：“太任任氏中女，王季娶为妃。太任之
性，端一诚庄，惟德之行。及其有娠，目不视恶色，耳不
听淫声，口不出敖言，能以胎教。溲于豕牢而生文王。
文王生而明圣，太任教之以一而识百，君子谓太任
为能胎教。”古者妇人妊子，寝不侧，坐不边，立不跸，不
食邪味，割不正不食，席不正不坐，目不视于邪色，耳
不听于淫声，夜则令瞽诵《诗》，道正事。如此则生子形
容端正，才德必过人矣。故妊子之时，必慎所感，感于
善则善，感于恶则恶。人生而肖父母者，皆其母感于
物，故形意肖之。文王之母，可谓知肖化矣。